jumpSTARt – a Magyar Képzőművészeti Egyetem Hallgatói Aukciója 

A Magyar Képzőművészeti Egyetemen (MKE) a jumpSTART eseménysorozat részeként először rendeznek Hallgatói Aukciót. A jótékonysági célú aukció során kizárólag az egyetem hallgatóinak művei kerülnek kalapács alá. A résztvevők a műtárgyak licitálásával nemcsak a fiatal művészeket támogatják, hanem a műtárgyak értékesítéséből befolyt összeg egy részével egy újonnan létrehozott szociális alaphoz is hozzájárulnak.

A hagyományteremtő szándékkal elindított aukció különleges alkalmat nyújt a hallgatók számára, hogy közel piaci körülmények között próbálják ki a műalkotások értékesítésítének ezt a formáját. A licitáló vendégek pedig a hallgatói alkotások színes választékával találkozhatnak: az egyetem neves oktatói, többek között Erős István, Kósa János, Kőnig Frigyes, Ötvös Zoltán, Radák Eszter, Sallai Géza és Szurcsik József tanítványai mutatkoznak be. A rendezvény házigazdája Bálint Antónia, az aukciót pedig Nagyházi Lilla, gyűjteményvezető (MNB Arts and Culture) vezeti.

Dóczi Gergely, az MKE kancellárja a következőképp foglalta össze az esemény célkitűzéseit: „A jumpSTART programsorozatnak, különösen a Hallgatói Aukciónak három fő célja van. Az első, hogy megismertessük a hallgatók munkáit a szélesebb közönséggel. Az eladásból származó bevételt részben a hallgatók kapják, részben pedig egy szociális alapot hozunk létre belőle, amelyből a rászoruló hallgatóinkat szeretnénk megtámogatni, ez a következő célunk. A harmadik pedig, hogy a hallgatókat megismertessük a művészeti piac körülményeivel. Azaz „inkubált” környezetben visszük őket közelebb a piachoz, ahol megismerkedhetnek a galériásokkal, gyűjteménykezelőkkel, műgyűjtőkkel. Tehát tapasztalatot szerezhetnek arról, hogyan tudnak majd boldogulni, ha kézhez kapják diplomájukat az egyetemen.”

A program

A művek megtekintésére november 5-től van lehetőség 10:00 - 18:00 között a Barcsay teremben, az árverés november 7-én 18:00-kor kezdődik. A rendezvényt a Liszt Ferenc Zeneművészeti Egyetem hallgatóinak rövid zenei programja kíséri, majd egy állófogadás zárja, ahol a vendégek találkozhatnak az alkotókkal.

A jumpSTART programsorozat keretében a Hallgatói Aukción kívül hallgatók műveivel az Art Market Budapest nemzetközi kortárs művészeti vásáron találkozhattak az érdeklődők, jelenleg pedig a Toolip Art Gallery MKE Hallgatói Kiállításán. Azok a munkák, melyek a két eseményen nem kelnek el, szintén az aukció anyagát gazdagítják majd.


Az aukció előzménye
Az MKE a Török Köztársaság Budapesti Nagykövetségével és a Yunus Emre Budapesti Török Kulturális Központtal együtt 2023-ban jótékonysági akciót rendezett a török földrengés áldozatainak megsegítésére. A nagysikerű eseményen – amelyet többhetes online adományozás kísért – a Képző oktatói és hallgatói által felajánlott 128 műalkotásra lehetett jótékony célból licitálni. Az alkotások közül 6,2 millió forint értékben keltek el művek, a bevételt pedig teljes egészében a katasztrófa károsultjai kapták meg. A sikeres jótékonysági aukció nyomán idén a jumpSTART eseménysorozatot az első Hallgatói Aukció zárja.
Fotók, katalógus és még több információ a jumpSTARt Hallgatói Aukcióról itt és itt.

